**Učiteľské roly v kontexte jazykovej edukácie dospelých učiacich sa**

**Eva Homolová**

**Abstract**

Teacher's role is one of aspects in teaching and learning process that can accelerate its effectiveness. The teacher has to adopt roles that are appropriate to the concrete educational situation considering aims and objectives of instruction. Preference or ignorance of any role can force a learner to be in an inappropriate learner's role and it consequently decreases their motivation in the lesson.

The ability to move in and out of any role is one of teacher's role professional competences. The aim of our study is to point out importance of understanding traditional and modern roles in teaching heterogeneous groups of adult learners. Moreover, the teacher is called upon to play far more roles in adult language and senior education than in teaching other age groups and raising awareness of specific new roles is crucial in pre-service teacher training.

**Kľúčové slová**: učiteľská rola, manažér, facilitátor, dospelý učiaci sa, globálne zručnosti, analýza potrieb, senior

**Úvod**

Na edukačný proces vplýva mnoho aspektov, ktoré zásadne ovplyvňujú jeho výsledok. Pedagogické myslenie učiteľa anglického jazyka je utvárané jednak subjektívnymi faktormi, ku ktorým patrí spôsob, ako si on osvojil cieľový jazyk, ako bol „vyučovaný“ počas školskej dochádzky, koľko jazykov sa učil, s akým výsledkom a v akom pomere mal možnosť si jazyk osvojovať a zámerne sa ho učiť. Medzi objektívne faktory ovplyvňujúce pedagogické myslenie patria poznatky a kompetencie získané v počas pregraduálnej prípravy a pedagogickej praxe, sprostredkované cvičným učiteľom, didaktikom a spätnou väzbou od ostatných kolegov.

 Učiteľské roly sú súčasťou pedagogického myslenia učiteľa a môžu zvýšiť efektivitu vyučovacej činnosti v súlade so stanovenými cieľmi. Ak učiteľ vyberá adekvátnu rolu s ohľadom na edukačnú situáciu, priamo ovplyvňuje rolu žiaka a nepriamo zvyšuje jeho motiváciu učiť sa. Schopnosť preberať na seba primeranú rolu zo širokého spektra je teda jednou z kompetencií učiteľa. Cieľom nášho príspevku je porovnať tradičné a moderné roly, a vysvetliť význam tých špecifických učiteľských rol, ktoré učiteľ na seba preberá v prípravnej a realizačnej fáze jazykového kurzu v heterogénnych skupinách dospelých učiacich sa a seniorov.

**1 Rola a jej význam**

Význam pojmu „rola“ môžeme vysvetliť z viacerých uhlov pohľadu. Sociálna rola je definovaná ako odskúšaný a prijateľný vzorec správania v určitej pozícii (správanie nadriadeného k podriadenému, lekára k pacientovi, žiaka k učiteľovi a pod.) a vo všeobecnosti ide o vhodné spoločensky a kultúrne prijateľné modely verbálnej a neverbálnej komunikácie (Jandourek, 2001). Z pedagogického hľadiska je rola chápaná ako poslanie, úloha učiteľa v spoločnosti pri výchove a vzdelávaní budúcej generácie a obsahuje všeobecnú predstavu odborníkov o vedomostiach, vlastnostiach, postojoch a hodnotách „ideálneho“ učiteľa. Z didaktického hľadiska rola úzko súvisí s plánovacou a realizačnou fázou výučbového procesu a konkretizuje sa v učiteľových činnostiach (Homolová, 2004). Ako príklad môžeme uviesť výber a distribúciu otázok, reagovanie na chyby, dávanie spätnej väzby, motivovanie žiaka, hodnotenie výkonu, uvádzanie príkladov, výber úloh, organizovanie a monitorovanie práce atď. Pri zúčastnenom pozorovaní je možné celú vyučovaciu jednotku rozčleniť na časové sekvencie, v ktorých učiteľ danú činnosť vykonáva a ktorými sa konkrétna rola realizuje. Niektoré činnosti sa počas hodiny viackrát opakujú (vysvetľovanie, dávanie príkladov) a v súčte trvajú niekoľko minút, iné sú len niekoľko sekundové napríklad spätná väzba žiakovi prostredníctvom neverbálnej komunikácie (zrakový kontakt, pokývanie hlavou). Každá z uvedených činností je prejavom niektorej učiteľskej roly.

V centre nášho záujmu je učiteľ anglického jazyka a v súvislosti s didaktickou rovinou chápania učiteľských rol je potrebné ich vymenovať a charakterizovať v užšej a širšej interpretácii. Učiteľova interpretácia roly, frekvencia činností a čas zotrvania v danej role súvisí  s didaktickými a psychodidaktickými kompetenciami učiteľa (stanovenie cieľov hodiny, výber metód prezentovania a precvičovania jazyka, ovládanie techník motivovania a aktivizovania žiakov rôznych vekových skupín a hodnotenie výsledkov učebného procesu), osobnostnými kompetenciami (flexibilita, reflexia, sebahodnotenie, vyučovací štýl) a vzťahom medzi učiteľom a žiakmi. Výsledky výučbovej činnosti učiteľov sa odlišujú nielen v množstve toho, čo sa žiak naučí, ale aj v kvalite naučeného. Hoci do tohto procesu vstupuje veľa premenných z oblastí, ktoré sme spomenuli, našim cieľom je však vyčleniť učiteľské roly ako činitele, ktoré môžu prispieť k množstvu a kvalite osvojeného učiva.

**2 Učiteľské roly na hodine anglického jazyka**

 V tradičnom prístupe k výučbe bol učiteľ najčastejšie v role vzdelávateľa - znalca jazyka a vedomostí o jazyku a kultúre anglicky hovoriacich krajín, ovládateľa všetkej činnosti žiakov a korektora chýb. Pod vplyvom komunikačnej metódy sa do centra edukačného procesu dostal žiak, uskutočnili sa zmeny v oblasti cieľov cudzojazyčného vzdelávania, modelov interakcie v triede, vzťahu k používaniu materinského a cieľového jazyka, prístupu učiteľa k chybám žiakov, dôraze na rečovú produkciu pred jazykovou teóriou, precvičovanie jazyka v kontexte komunikačných situácií a integrovanie všetkých jazykových stratégií (Harmer 2007, Choděra, 2013). Zároveň sa rozšírilo aj spektrum učiteľských rol a pri chápaní niektorých tradičných rol došlo k ich rozšírenej interpretácii. Ako príklad môžeme uviesť rolu ovládateľa transformovanú do roly manažéra, čo znamená, že učiteľ umožní žiakom spolurozhodovať o zložení skupín, organizovaní svojho poznávacieho procesu, forme spracovania úlohy, výberu témy a produktu projektovej práce, usporiadaní triedy a podobne. V súlade s humanisticky orientovanou koncepciou vyučovania a zmenou kvality vzťahu medzi učiteľom a žiakom sa dostala do popredia rola facilitátora (Choděra 2013). Aj táto rola dostáva širší rozmer a učiteľ sa nemôže obmedziť len na rozvíjanie komunikačnej kompetencie, ale aj globálnych zručností učiaceho sa. Práve výučba anglického jazyka je priestorom na rozvíjanie kritického myslenia, spolupráce, kreativity a interkultúrnej komunikácie. Tieto zručnosti sú nevyhnutné aj pre dospelých učiacich sa, ktorí potrebujú cudzí jazyk v pracovnom živote (Maude, 2011).

**3 Nové učiteľské roly a ich význam pre jazykovú edukáciu rôznych vekových kategórií učiacich sa**

Počas vysokoškolského štúdia sa učitelia pripravujú učiť vo vekových skupinách základnej a strednej školy. Okrem týchto skupín však učiteľ anglického jazyka často učí aj na predprimárnom stupni alebo dospelých učiacich sa v jazykových školách alebo firemných kurzoch zameraných na všeobecnú angličtinu (úroveň A1-C2) alebo odbornú angličtinu. Poslednou vekovou kategóriou, ktorej sa v ostatnom období venuje zvýšená pozornosť sú seniori, ktorí v rámci záujmového vzdelávania študujú na univerzitách tretieho veku a kluboch seniorov. V extrémnej situácii počas jedného dňa môže učiteľ anglického jazyka učiť žiakov mladšieho, staršieho školského veku, dospelých i seniorov. Na prechod od jednej vekovej kategórie k druhej a zároveň prijímanie adekvátnych rol vo vzťahu ku konkrétnej skupine nie je študent počas pedagogickej praxe pripravovaný a takáto situácia môže byť preňho zdrojom stresu. Ako príklad môžeme uviesť situáciu na osemročnom gymnáziu, keď prvú hodinu učí maturantov (úroveň B2-C1) a nasledujúcu hodinu 10-ročných žiakov (úroveň A1). Je náročné flexibilne prispôsobiť činnosti v jednotlivých rolách takým rozdielnym skupinám a problémy môžu vzniknúť pri dávaní inštrukcií, výbere otázok, spôsobe prezentovania a precvičovania jazyka, výbere úloh, reakciách na chyby, pomere samostatnej a riadenej práce a pri odlišných formám motivácie.

Omnoho náročnejšia situácia vo vzťahu k učiteľským rolám je vo výučbe dospelých. V tejto vekovej kategórii má učiteľ novú rolu dizajnéra jazykového kurzu. Jazykové kurzy v informálnom vzdelávaní nemajú oficiálne rozpracované ciele, obsah, spôsoby hodnotenie a cieľové požiadavky tak, ako je to stanovené v oficiálnych dokumentoch ŠPÚ pre základné a stredné školy. Učiteľ v role dizajnéra kurzu musí konkretizovať základné didaktické kategórie (ciele, obsah, formy, prostriedky, podmienky a zásady) berúc do úvahy sociálne, biologické a psychologické charakteristiky dospelého učiaceho sa jedinca (Vágnerová, 2000). Táto rola je pre začínajúceho učiteľa nová a nie je na ňu pripravený. Hlavnou činnosťou v tejto role je dôležité uskutočnenie analýzy potrieb, vyhodnotenie výsledkov a na ich základe príprava kurzu pre konkrétnu skupinu. Odporúča sa využívať kombináciu viacerých foriem zisťovania potrieb (dotazník, riadený rozhovor s účastníkmi, pozorovanie), pretože čím viac informácií učiteľ získa, tým adresnejší bude obsah a forma kurzu ( Harding, 2007). Pre vytvorenie priaznivej klímy na hodinách je potrebné vedieť čo najviac o účastníkoch jazykového kurzu týkajúce s napr. ich predchádzajúcich skúseností s učením sa cudzích jazykov, motivačných faktoroch, preferovaných formách práce na hodine, o vzťahu k učeniu a cieľovému jazyku a ku kultúre anglicky hovoriacich krajín. Počas realizácie kurzu učiteľ v role monitora pozorne sleduje predovšetkým klímu v skupine a vyhodnocuje, či kurz zodpovedá požiadavkám učiacich sa. V súčasnosti je jazykové vzdelávanie poskytované aj na báze „one to one“ prostredníctvom komunikačných zariadení a vyžaduje od učiteľa byť v role partnera a poradcu. V tejto role učiteľ usmerňuje učiaceho sa ako efektívne využívať učebné stratégie a zároveň upriamuje jeho pozornosť na vhodné webové stránky a iné zdroje na precvičovanie konkrétnych činností a prostriedkov.

 Príprava každého jazykového kurzu vyžaduje nielen viac času zo strany učiteľa ale aj omnoho zodpovednejší prístup, ktorý sa týka aj učiteľských rol. Na jednej strane učiteľ svojou rolou priamo ovplyvňuje rolu učiacemu sa napr. tradičné chápanie učiteľskej roly manažéra – ovládateľa všetkého diania v triede vnucuje rolu pasívneho prijímateľa. Na druhej strane učiteľ v role facilitátora umožňuje učiacemu sa byť v role objaviteľa, ktorý objavuje pravidlá a zákonitosti jazyka a uplatňuje sebahodnotenie. (Mareš 1996, Homolová 2004). V kurzoch pre dospelých je učiaci sa vo vzťahu k učiteľovi klientom, ktorý si objednáva a platí za služby, a teda aj vyžaduje, aby výučba bola na zodpovedajúcej úrovni a kurz splnil jeho očakávania. Aj pri výučbe ďalšej vekovej kategórii sa do popredia dostávajú iné roly ako v inštitucionálnom vzdelávaní. V súvislosti s demografických vývojom v EÚ sa dostáva do pozornosti odborníkov edukácia seniorov (Špatenková – Smékalová 2015, Krystoň – Kariková 2015, Homolová 2018). Ani v seniorskej edukácii nie sú ciele dané celospoločensky, ale učiaci sa si ich formulujú s učiteľom pod vplyvom vlastných potrieb a možností. Na jednej strane o vzdelávacích cieľoch v seniorskej edukácii môžeme uvažovať v kontexte konkrétnych motívov, pretože seniori v  cieľoch reflektujú vlastnú motiváciu napr. dorozumieť sa na dovolenke, porozumieť rodinným anglicky hovoriacim príslušníkom, zvládnuť návštevu príbuzných v cudzine a pod., a na druhej strane sa v cieľoch odráža ich predchádzajúca skúsenosť s učením sa cudzieho jazyka napr. angličtinu sa v minulosti učili, vedia čítať ale nerozumejú ústnemu prejavu alebo nevedia formulovať svoje myšlienky. V cieľoch sú obsiahnuté aj podmienky, ktoré na štúdium jazyka majú (dostatok času) a ich očakávania (dokážem niečo nové, prekvapím známych) a pod. Výsledky výskumu medzi seniormi na UTV ukázali, že pre seniorov nie je vždy primárnym cieľom komunikačná kompetencia, ale dôležitejšia je „cesta“ pretože tá saturuje ich primárne sociálne potreby (Homolová et al 2019)[[1]](#footnote-1). Aj preto je dôležité, aby učiteľ na začiatku jazykového kurzu uskutočnil analýzu cieľov, motívov a potrieb seniorov, a tak lepšie poznal ich pohnútky byť opäť v „role žiaka“. To mu zároveň pomôže v role dizajnéra a manažéra kurzu prispôsobiť obsahovú a formálnu stránku kurzu požiadavkám učiacich sa.

**Záver**

Učiteľské roly a ich interpretácia sú súčasťou pedagogického myslenia, ktoré sa vyvíja počas profesionálnej kariéry učiteľa. To, v súčinnosti s ostatnými osobnými a profesionálnymi kompetenciami, vypovedá o kvalite učiteľovej práce a ovplyvňuje výsledky edukačného pôsobenia. Počas pregraduálnej prípravy je nevyhnutné rozvíjať u budúcich učiteľov povedomie o rolách v kontexte prípravy a realizácie ich učebnej činnosti. Ako sme vysvetlili, niektoré roly sú dominantné len vo výučbe dospelých a seniorov.

**Summary**

A person's ability to learn a foreign language changes during the life stages, but it is never completely lost. Recent scientific studies show that age is not the most important factor in determining the success of language education. Each learner has a different starting position and it is not easy to formulate clearly valid didactic recommendations for teaching in heterogeneous groups of adult learners. The teacher's role is one of those factors that affect the effectiveness of the educational process and the preference for only some roles affects the motivation of learners. Our intention was to raise awareness of the wide range of teacher's roles in language learning for adult learners. We believe that it is important to build awareness of teacher's roles during pre-service teacher training, because with the expansion of online teaching, future teachers will have to respond to this fact by changing their understanding of their roles.

**Bibliografické odkazy**

HARDING, K. *English for specific purposes*. Oxford:OUP, 2007, 137s. ISBN 0194425754

HARMER, J. *The practice of English language teaching*. Harlow: Longman, 2007, 448s. ISBN 978 1 4058 5311 8

HOMOLOVÁ, E. *Učiteľské a žiacke roly na hodine anglického jazyka.* Banská Bystrica: FHV UMB, 2004, 150s. ISBN 80 8055 993 7

HOMOLOVÁ, E. *Jazyková edukácia seniorov*. Banská Bystrica: Belianum, 2018, 79s. ISBN 978 80 557 1407 3

HOMOLOVÁ, E. – VAŠAŠOVÁ, Z. – VAJDIČKOVÁ, R. *Teoretické východiská jazykovej edukácie seniorov.* Banská Bystrica: Belianum, 2019, 120s. ISBN 978 80 557 1577 3

CHODĚRA, R. *Didaktika cizích jazyku*. Praha: Academia, 212s. ISBN 978 80 200 2274 5

JANDOUREK, J. *Sociologický slovník*. Praha: Portál, 2007, 251s. ISBN 80 7178 549 0,

KRYSTOŇ, M. – KARIKOVÁ, S. *Vzdelávanie seniorov. Andragogické, garagogické a psychologické východiská.* B. Bystrica: Belianum, 2015, 140s. ISBN 978 80 557 0897 3

MAREŠ, J. a kol. *Učitelovo pojetí výuky*. Brno: Masarykova univerzita, 1996, 91s. ISBN 80 210 1444 x

MAUDE, B. *Managing Cross-cultural Communication. Principles and Practice*. New York: Palgrave Macmillan, 2011, 369s. ISBN 978-0-230-249

ŠPATENKOVÁ, N. – SMÉKALOVÁ, L. *Edukace senioru.* Praha: Grada Publishing, 2015, 232s. ISBN 978 80 247 5446 8

VÁGNEROVÁ, M. *Vývojová psychologie.* Praha: Portál, 2000, 522s. ISBN 80 7178 308 0

ZORMANOVÁ, L. *Didaktika dospělých.* Praha:Portál, 2014, 224s. ISBN 978 80 271 0054 4

**Kontakt:**

doc. PhDr. Eva Homolová, PhD

Katedra anglistiky a amerikanistiky

Filozofická fakulta, Univerzita Mateja Bela v Banskej Bystrici

Eva.Homolova@umb.sk

1. Výskum sa uskutočnil v roku 2019 ako súčasť projektu KEGA 003UMB-4/2018 s názvom Jazyková edukácia seniorov a zúčastnilo sa ho 68 senioro a senioriek jazykového kurzu anglického jazyka na univerzitách tretieho veku. [↑](#footnote-ref-1)